LV Eiropas Savienības Oficiālais Vēstnesis C 255/10

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2008/C 255/10)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

Grozījumu pieteikums saskaņā ar 9. pantu

“QUESO MANCHEGO”

EK Nr.: ES/PDO/117/0087/06.11.2006

AĢIN ACVN X

1. Produkta specifikācijas nodaļa, kurā izdarīti grozījumi

Produkta nosaukums X Produkta apraksts X Ģeogrāfiskais apgabals X Izcelsmes apliecinājums Ražošanas metode Saikne X Marķējums X Valstu prasības X Citur (kontroles struktūra)

2. Grozījumu veids

Grozījumi vienotajā dokumentā vai kopsavilkuma lapā X Grozījumi reģistrētu AĢIN vai ACVN specifikācijā, ja nav publicēts ne vienots dokuments, ne kopsavilkums Grozījumi specifikācijā, ja publicētajā vienotajā dokumentā nav jāizdara grozījumi (Regulas (EK) Nr. 510/2006 9. panta 3. punkts) Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījumi

3.1. Produkta apraksts

Pēdējos gados piedzīvotais tehnoloģiju progress un tiesību aktu atjaunināšana ir noteikuši analīžu paņēmienu uzlabošanos, tos padarot uzticamākus un precīzākus, un tāpēc ir veiktas izmaiņas “Queso Manchego” raksturojošajos parametros.

Ar “Queso Manchego” tekstūru saistītās organoleptiskās īpašības tiek iegūtas, ievērojot atbilstīgu nogatavināšanas periodu, tāpēc sieriem, kas sver mazāk par 1,5 kg, nogatavināšanas laiks tiek samazināts un tiek ieviests divu gadu maksimālais nogatavināšanas laiks, lai tādējādi saglabātos šim siera veidam raksturīgās organoleptiskās īpašības.

Minimālais tauku saturs tiek palielināts no 6 % uz 6,5 %. Veicot neskaitāmas analīzes siera ražotnēs un Regulatīvās padomes laboratorijā, ir pierādījies, ka vidējais tauku saturs pārsniedz 7 %.

Makroskopisko piemaisījumu noteikšana un reduktāzes pārbaude ar metilēnzilo ir uzskatāmi par novecojušiem analīžu paņēmieniem.

Termins “kopējā sausna” tiek aizstāts ar terminu “lietderīgā sausna”, jo tas ļauj labāk novērtēt piena piemērotību pārstrādei sierā.

Tiek ieviests jauns piena analītisko īpašību kontroles parametrs — blīvums. Piena blīvums ir cieši saistīts ar piena fizikāli ķīmisko sastāvu.

Tiek mainīti produkta izmēri, jo ACVN darbības laikā ievērojamā tirgus segmentā ir konstatēta tendence, ka ir pieprasījums pēc mazāka izmēra sieriem.

Sieru minimālais pH līmenis tiek pazemināts līdz 4,8, jo zinātniskie pētījumi liecina, ka tā ir parastā analīžu vērtība šā veida sieriem.

Pašlaik pārbaudes struktūras laboratorija piena un siera maisījuma analīzei izmanto elektroforēzi. Gadu gaitā ir pierādījies, ka šis oficiāli atzītais paņēmiens ir uzticams un ātrs.

Tiek svītrota frāze “Holesterīna līmenis — 98 % no nepārziepjojamās vielas sterīnu frakcijas”. Pašlaik izmantotās metodes ir smalkākas un uzticamākas, tāpēc nav pamata turpināt izmantot šo analīžu metodi.

Kopš izstrādāta “Queso Manchego” degustācijas anketa, gadu gaitā ir pārstrādātas šim ar cilmes vietas nosaukumu aizsargātā produktam piedēvētās īpašības, proti, sākotnējā specifikācijā norādītās prasības organoleptiskajām īpašībām ir padarītas stingrākas.

Pirms četriem gadiem tika ieviesta punktu likšanas sistēma. Organoleptisko parametru apraksti grozīti, ņemot vērā pēdējos gados notikušo organoleptiskajā analīzē izmantotās leksikas attīstību.

3.2. Ģeogrāfiskais apgabals

Ir atjaunināta ražošanas apgabala definīcija, jo “pašvaldības”(municipios) ir kļuvušas par “teritoriālajām vienībām”(entidades locales).

Šo izmaiņu dēļ ir radušās jaunas teritoriālās vienības, kas iepriekš bija atsevišķu pašvaldību rajoni (pedanías) un tādējādi jau bija iekļautas ražošanas apgabalā.

Ja jaunajā atzīšanas procedūrā šīs teritoriālās vienības netiktu iekļautas, tās paliktu ārpus ražošanas apgabala, kaut arī tās vienmēr ir bijušas atzītas attiecīgās pašvaldības ietvaros, jo vienmēr ir atbildušas izvirzītajiem nosacījumiem.

3.3. Elementi, kas pierāda, ka produkts ir cēlies no attiecīgā apgabala

Ir ieviesta prakse uz siera mizas uzlīmēt kazeīna etiķeti, jo tā ir viens no galvenajiem elementiem, kas ļauj sieru identificēt un veikt pārbaudes.

Šis kontroles elements ir “Queso Manchego”“pirkstu nospiedums”. Katra siera kazeīna etiķetes sērijas un numura salikums ir unikāls. Turklāt šo etiķeti nav iespējams piestiprināt kādam citam sieram, jo no viena siera noņemto etiķeti vairs nav iespējams pielīmēt citam sieram.

3.4. Pārbaudes struktūra

Ir mainīta pārbaudes struktūra, ievērojot prasību, kas noteikta 10. pantā Padomes 2006. gada 20. marta Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību.

3.5. Marķējums

Marķējuma noformējums laika gaitā ir mainījies, ņemot vērā dažādas prasības un ierosinājumus. Pašreizējā logotipā ir atainota siera raksturīgā faktūra un aitu ganāmpulks, jo no aitām iegūst šā produkta ražošanai vajadzīgo izejvielu.

3.6. Valsts tiesību aktu prasības

Tā kā ar atjaunotajiem tiesību aktiem, ko piemēro aizsargātajiem cilmes vietu nosaukumiem un ģeogrāfiskās izcelsmes norādēm, ir atcelti iepriekšējie tiesību akti, kas bija norādīti reģistrācijas pieteikumā, ir atbilstoši jāgroza attiecīgais punkts.

VIENOTS DOKUMENTS

PADOMES REGULA (EK) Nr. 510/2006

“QUESO MANCHEGO”

EK Nr.: ES/PDO/117/0087/06.11.2006

AĢIN ACVN X

1. Nosaukums

“Queso Manchego”

2. Dalībvalsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers.

3.2. 1. punktā minētā produkta apraksts

Presēts siers, kuru ražo no Manchega šķirnes aitu piena un nogatavina vismaz 30 dienas, ja siera masa ir līdz 1,5 kg, vai vismaz 60 dienas, ja siers ir smagāks, turklāt maksimālais nogatavināšanas laiks ir 2 gadi.

“Queso Manchego” var ražot gan no pasterizēta, gan nepasterizēta piena. Ja izmanto nepasterizētu pienu, etiķetē var iekļaut norādi Artesano.

“Queso Manchego” ir trekns siers, un tā fizikālās īpašības pēc nogatavināšanas ir šādas:

— forma — cilindriska ar relatīvi līdzeniem pamatiem;

— maksimālais augstums — 12 cm;

— maksimālais diametrs — 22 cm;

— diametra un augstuma attiecība — no 1,5 līdz 2,2;

— minimālā masa — 0,4 kg;

— maksimālā masa — 4 kg.

Siera fizikāli ķīmiskās īpašības ir šādas:

— pH — no 4,8 līdz 5,8;

— sausna — vismaz 55 %;

— tauku saturs sausnā — vismaz 50 %;

— kopējais olbaltumvielu saturs sausnā — vismaz 30 %;

— nātrija hlorīds — ne vairāk kā 2,3 %.

Siera masas īpašības:

— konsistence — stingra un blīva;

— krāsa — no baltas līdz dzeltenīgai ziloņkaula krāsai;

— smarža — piena, intensīvi skāba un noturīga, turklāt ilgāk nogatavinātiem sieriem tā ir ar pikantām notīm un ilgu kopējo noturību;

— garša — skābena, spēcīga un izteikta, bet ilgi nogatavinātiem sieriem ir pikanta. Pēcgarša ir patīkama un īpatnēja — to nosaka Manchega šķirnes aitu piena izmantošana;

— izskats — ar sīku, nevienmērīgu acojumu, taču atsevišķos gadījumos var būt bez acojuma;

— tekstūra — ar zemu elastību, sviestaina un viegli miltaina, bet ilgi nogatavinātiem sieriem var būt graudaina.

Mikrobioloģiskie robežlielumi ir šādi:

— Escherichia coli — ne vairāk kā 1000 kolonijas uz gramu;

— Staphilococus aureus — ne vairāk kā 100 kolonijas uz gramu;

— salmonella — 25 gramu paraugā nedrīkst būt;

— listērija — 25 gramu paraugā nedrīkst būt.

Sieram ir skābena, spēcīga un izteikta garša, savukārt ilgi nogatavinātiem sieriem garša ir pikanta. Pēcgarša ir patīkama un īpatnēja — to nosaka Manchega šķirnes aitu piena izmantošana.

3.3. Izejvielas (tikai pārstrādātiem produktiem)

“Queso Manchego” ražo no Manchega šķirnes aitu piena, dabīgā himozīna vai citiem recināšanas enzīmiem un nātrija hlorīda.

Pienā nedrīkst būt jaunpiena, medikamentu un citu piemaisījumu, kas varētu negatīvi ietekmēt siera izgatavošanu, nogatavināšanu un uzglabāšanu, kā arī higiēnas un sanitāros apstākļus.

“Queso Manchego” var ražot gan no pasterizēta, gan nepasterizēta piena. Ja izmanto nepasterizētu pienu, etiķetē var iekļaut norādi Artesano.

Piena analītiskās īpašības ir šādas:

— tauku saturs — vismaz 6,5 %;

— laktoze — vismaz 4 %;

— olbaltumvielas — vismaz 4,5 %;

— lietderīgā sausna — vismaz 11 %;

— skābums (DORNIC) — lielākais 30 °;

— blīvums — no 1,034 līdz 1,040 kg/l;

— sasalšanas punkts — ≤ -0,550 °C.

3.4. Dzīvnieku barība (tikai dzīvnieku izcelsmes produktiem)

Manchega aitas gana visu gadu, izmantojot dabas resursus. Turot laidarā, barību papildina ar koncentrātiem, sienu un subproduktiem.

No audzēšanas viedokļa jāuzsver krūmāju klajumu ganību nozīme. Tādējādi ganības ir izmantojamas cauru gadu, un tajās sastopami tādi augi kā Mendicago mínima, Scorpirus subillosa, Astrafalus stella, Astrafalus sesamus u. c.

Madajales ir aitām vispiemērotākās ganības. Tajās aug Poa bulbosa, kā arī daudzi tādi pākšaugi kā Mendicago rigidula, Medicago lupulina, Mendicago trunculata, Trigonella polyderata, Coronilla scorpoides u. c.

Ja augsnes ir dziļas un vēsas, var veidoties fenelares, kas ir biezas ganības, kurās dominē daudzgadīgi un divgadīgi augi un kuru raksturu lielā mērā nosaka graudzāļu dzimtas augs Bracnypodium phoenicoides.

3.5. Īpaši ražošanas posmi, kas jāveic noteiktajā ģeogrāfiskajā apgabalā

3.6. Īpaši noteikumi griešanai, rīvēšanai, iepakošanai u. c.

Sierus, kuri aizsargāti ar cilmes vietas nosaukumu “Queso Manchego”, var laist apritē un nosūtīt tikai reģistrētas siera ražotnes un struktūras un tikai tādā iepakojumā, kas neietekmē siera kvalitāti.

“Queso Manchego” vienmēr ir ar mizu, kura iepriekš var būt mazgāta.

“Queso Manchego” var arī parafinēt vai pārklāt ar neaktīvām, likumīgi atļautām caurspīdīgām vielām, vai apziest ar olīveļļu, jebkurā gadījumā nodrošinot, ka mizai saglabājas tās dabīgais izskats un krāsa un ir nolasāma kazeīna etiķete.

Nekādā gadījumā nedrīkst izmantot vielas, kas mizai piešķir melnu krāsu.

“Queso Manchego” var pārdot gabalos, šķēlēs vai rīvētu, ja vien tas ir iepakots un ir iespējams noteikt tā izcelsmi. Šīs darbības var veikt arī uzņēmumi, kas darbojas ārpus izcelsmes apgabala un ir pieņēmuši un ievēro izstrādāto procedūru protokolu, lai nodrošinātu “Queso Manchego” izsekojamību un noteikto darbību izpildi.

Izmantotajam iepakojumam jebkurā gadījumā jāatbilst spēkā esošajiem tiesību aktiem.

3.7. Īpaši noteikumi marķēšanai

Uz etiķetes obligāti jābūt šādam uzrakstam: Denominación de Origen “Queso Manchego”. Ja siers izgatavots no nepasterizēta piena, etiķetē var iekļaut norādi Artesano.

Patēriņam paredzētajam produktam jābūt ar Regulatīvās padomes izdotām numurētām kontretiķetēm, kuras reģistrētais uzņēmums piestiprina tā, lai tās nevarētu izmantot atkārtoti. Turklāt katram “Queso Manchego” siera gabalam uz viena no pamatiem jābūt siera veidošanas un presēšanas posmā piestiprinātai kazeīna etiķetei ar sēriju un numuru.

4. Precīza ģeogrāfiskā apgabala definīcija

Ar cilmes vietas nosaukumu “Queso Manchego” aizsargātās teritoriālās vienības ir 45 teritoriālās vienības Albacete provincē, 84 — Ciudad Real provincē, 156 — Cuenca provincē un 122 — Toledo provincē.

Ir iekļautas šādas teritoriālās vienības: Alcoba de los Montes un El Robledo no Ciudad Real provinces un Albadalejo del Cuende, Villarejo de la Peñuela, Villarejo-Sobrehuerta un Villar del Horno no Cuenca provinces.

5. Saikne ar ģeogrāfisko apgabalu

5.1. Ģeogrāfiskā apgabala specifika

Lamančas apgabalam ir dabiskas ģeogrāfiskās robežas — to veido Pireneju pussalas Mesetas plakankalnes dienvidu daļa, kurai raksturīgs līdzens reljefs, kas pazeminās virzienā uz Atlantijas okeānu.

Lamanča ir kalnu plato ar kaļķaini mālainām augsnēm. Ganībām izmantojamās augsnes veido ar kaļķakmeni un merģeli bagāts substrāts.

Reģiona klimats ir kontrastains, ar kontinentālajam klimatam raksturīgām lielām svārstībām — ļoti aukstām ziemām un karstām vasarām, temperatūrai dažkārt sasniedzot +40 °C, un temperatūras svārstībām, kas dienā dažkārt sasniedz 20 °C, bet gadā 50 °C. Nokrišņu ir ļoti maz, tāpēc šis reģions ir pieskaitāms Spānijas sausajam apgabalam, kurā valda sausums un relatīvais mitrums ir 65 %.

Šo edafisko un klimatisko apstākļu dēļ apgabalam vislabāk pielāgojušās Manchega šķirnes aitas.

5.2. Produkta specifika

Presēts siers ar cietu mizu un stingru un kompaktu masu krāsā, kas var būt no baltas līdz dzeltenīgai ziloņkaula krāsai, ar intensīvu un noturīgu smaržu, skābenu, spēcīgu un izteiktu garšu, zemu elastību un sviestainu un viegli miltainu tekstūru.

5.3. Cēloņsakarība starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Apgabala edafiskie un klimatiskie apstākļi ir lielā mērā veicinājuši dabisko selekciju, kuras rezultātā apstākļiem vislabāk piemērojušās Manchega šķirnes aitas, no kurām iegūst pienu, kas nosaka “Queso Manchego” raksturīgās krāsas, smaržas, garšas un tekstūras īpašības.

Siers no Manchega šķirnes aitu piena tiek gatavots jau no neatminamiem laikiem, un gadsimtu gaitā siera gatavošanas process bijis virzīts uz to, lai šā tradicionālā Lamančas siera īpašības izkoptu līdz pilnībai.

Atsauce uz specifikācijas publikāciju

CONSEJERIA DE AGRICULTURA. DENOMINACIONES DE ORIGEN. RESOLUCION DE 02-10-2006, CONSEJERIA DE AGRICULTURA POR LA QUE SE ADOPTA DECISION FAVORABLE SOBRE SOLICITUD DE MODIFICACION DE PLIEGO DE CONDICIONES DE LA DENOMINACION DE ORIGEN PROTEGIDA QUESO MANCHEGO. D.O.C.M. no 209 DE 10-10-2006. Pág. 20695

Publicēta Kastīlijas-Lamančas Oficiālā Vēstneša 2006. gada 10. oktobra 209. numurā.

http://www.jccm.es/cgi-bin/docm.php3

(1) OV L 93, 31.3.2006., 12. lpp.